b'\n_START_ARTICLE_\nIvan Pavlov\n_START_SECTION_\nKlassisk betinging\n_START_PARAGRAPH_\nPavlov forsket p\xc3\xa5 ford\xc3\xb8yelsessystemet hos hunder ved \xc3\xa5 samle saliva (spytt) som hundene utskilte. Han m\xc3\xa5lte og analyserte spyttet som kom under forskjellige forhold. Pavlov oppdaget at hundene ofte utskilte spytt f\xc3\xb8r de hadde f\xc3\xa5tt maten i munnen, og startet forskning p\xc3\xa5 dette fenomenet. Etter hvert ble forskningen mer fokusert p\xc3\xa5 dette fenomenet, enn spyttets kjemiske innhold. Han gjennomf\xc3\xb8rte en lang rekke eksperimenter hvor han manipulerte (forandret) stimuli f\xc3\xb8r hundene fikk mat. Gjennom disse eksperimentene fant han de grunnleggende \xc2\xablovene\xc2\xbb for etablering og ekstinksjon av det som ble kjent som \xc2\xabbetingede reflekser\xc2\xbb. Disse eksperimentene ble gjennomf\xc3\xb8rt mellom 1890 og 1910._NEWLINE_Etter hvert som Pavlovs arbeider ble kjent i vesten, spesielt gjennom John B. Watson, fikk ideen om \xc2\xabbetinging\xc2\xbb som en form for l\xc3\xa6ring en spesiell plass innen komparativ psykologi, og behaviorisme.\n_START_SECTION_\nRevolusjonen\n_START_PARAGRAPH_\nTil forskjell fra mange av forskerne f\xc3\xb8r den russiske revolusjon beholdt Pavlov en h\xc3\xb8y stjerne hos Sovjetunionens politiske elite, og fikk anledning til \xc3\xa5 fortsette sin forskning. Pavlov var ikke tilhenger av marxisme, men en Nobelprisvinner ble ansett som politisk verdifull, og dermed rikelig finansiert. Senere i livet forsket han p\xc3\xa5 hvordan eksperimentell nevrose oppst\xc3\xa5r. Pavlovs laboratorium i Moskva er godt bevart.\n_START_SECTION_\nAnnet\n_START_PARAGRAPH_\nDet gjenfortelles ofte at Pavlov signaliserte at maten skulle komme ved \xc3\xa5 ringe i en klokke. Men fakta er at han fors\xc3\xb8kte med mange ulike auditive stimuli, inkludert fl\xc3\xb8yte, metronom, stemmegaffel og bobler i vann, i tillegg til en rekke visuelle stimuli. N\xc3\xa5r det p\xc3\xa5 1990-tallet ble enklere for forskere fra vesten \xc3\xa5 bes\xc3\xb8ke Pavlovs laboratorium i Moskva, s\xc3\xa5 de forgjeves etter en slik ringeklokke som ofte er beskrevet i l\xc3\xa6reb\xc3\xb8ker innen psykologi._NEWLINE_Pavlov var en veldig n\xc3\xb8yaktig forsker, som hadde et n\xc3\xa6rmest tvangsmessig forhold til arbeidstider og vaner. Han spiste lunsj n\xc3\xb8yaktig kl. 12, han la seg til samme tid hver kveld, foret hundene til et bestemt klokkeslett og reiste p\xc3\xa5 ferie til Estland p\xc3\xa5 samme kalenderdag hvert \xc3\xa5r. Denne atferden endret seg etter at s\xc3\xb8nnen d\xc3\xb8de \xe2\x80\x93 Pavlov ble lidende av insomnia.'